26. mai 2006  Tallinnas kestab nn pronksmehe  kriis. Tõnismäele on kogunenud umbes poolsada selle "kaitsjat" (peamiselt Rahvusraamatukogu ette) ja arvukalt pealtvaatajaid. Plats ja seda ümber olevad kõnniteed on siseminister Kalle Laaneti ja Politseiameti peadirektori Toivo Aegi käsul suletud politsei eralduslindiga. Platsi ümber ja ümbruses on ametlikel andmetele umbes 130 politseinikku. Toompuiesteelt läheneb Kaarli kiriku juurde kümmekond eesti noormeest, eesotsas Siim Abroi, kandes suurt Eesti lippu. Kiriku juures tänavanurgal nad peatuvad ja laulavad Eesti hümni. Politsei keelab neil Rahvusraamatukogu suunas sõiduteed ületamast. Salk liigub üle Kaarli puiestee, haljasala Hariduse tänava poolsele kõnniteele. Nendega on liitunud veel inimesi, mitmel käes sinimustvalged lipukesed. Tänavanurgal tõkestavad tee politseinikud, kes neid edasi ei lase. Salk laulab uuesti Eesti hümni, kaasa laulavad ka nende toetajad. Politseinikud käsivad neil lahkuda, ähvardades, et muidu võetakse kasutusele kumminuiad ja kutsutakse "märulipolitsei". Salkkond näeb, et politseinikud neid edasi liikuda ei lase ja lahkub Vabaduse väljaku suunas, lipp kõige ees. Samas oli Jüri Estam äsja üritanud ületada sõiduteed haljasala suunas politsei eralduslindi alt. Politseinikud haarasid temast kinni. Järgnenud sõnavahetuse ajal võtab J. Estam kotist sinimustvalge lipu. Politseinik rebib selle talt käest. J. Estam viiakse politseijaoskonda.